Ek en die twee meisiekinders het besluit om ontbyt hier oorkant te gaan geniet. Ek wil hul gesigte sien as daardie spesiale French Toast voor hulle neergesit word. Ek en Henk het dit ontdek tydens een van ons talle ontbyte hier naby ons. Dit is 'n kunswerk én heerlik daarby.
Die senuwees knaag. Vanmiddag word daar met ons 'n onderhoud gevoer vir die KykNet-program "Met 'n huppel in die stap". Ek en Henk hou nie van die limelight nie. Ons is "agter-die-skerms"-mense maar ons arm is gedraai en nou is ons in 'n hoek. Die program gaan in Augustus uitgesaai word en handel oor huwelike in die senior-jare. Hulle gaan met ons gesels oor ons herontmoeting ná 40 jaar en hoe dit gebeur het.